CELEX: C2006/326/60
Language: da
Date: 2006-12-30 00:00:00
Title: Sag C-426/06: Sag anlagt den 17. oktober 2006 — Kommissionen for De Europæiske Fællesskaber mod Den Hellenske Republik

30.12.2006   
            
            
               DA
            
            
               Den Europæiske Unions Tidende
            
            
               C 326/29
            
         Sag anlagt den 17. oktober 2006 — Kommissionen for De Europæiske Fællesskaber mod Den Hellenske Republik
   (Sag C-426/06)
   (2006/C 326/60)
   Processprog: græsk
   Parter
   
      Sagsøger: Kommissionen for De Europæiske Fællesskaber (ved S. Pardo Quintillán og M. Konstantinidis)
   
      Sagsøgt: Den Hellenske Republik
   Sagsøgerens påstande
   
               —
            
            
               Det fastslås, at Den Hellenske Republik, idet den ikke har truffet de nødvendige bestemmelser for fuldstændigt og korrekt at gennemføre artikel 2 (punkt 27, 28, 31, 32, 34, 35 og 36), artikel 4 og 5, artikel 6, nr. 2, artikel 7, artikel 8, nr. 1 og 2, artikel 9, artikel 10, nr. 2, artikel 11, nr. 2-6, artikel 13, nr. 4, og artikel 14, samt bilagene II-VIII i Europa-Parlamentets og Rådets direktiv 2000/60/EF af 23. oktober 2000 (1) om fastlæggelse af en ramme for Fællesskabets vandpolitiske foranstaltninger, har tilsidesat forpligtelser, som påhviler den i henhold til nævnte bestemmelser og direktivets artikel 24, nr. 1.
            
         
               —
            
            
               Den Hellenske Republik tilpligtes at betale sagens omkostninger.
            
         Søgsmålsgrunde og væsentligste argumenter
   De græske myndigheder gennemførte direktiv 2000/60/EF i deres interne retsorden ved lov 3199/2003, bekendtgjort i det græske lovtidende (FEK/A/280/9.12.2003) og underrettede Kommissionen om, at denne lov udgjorde de nationale gennemførelsesbestemmelser. Det fremgår af en prøvelse af denne lovs forenelighed med direktiv 2000/60/EF, at det drejer sig om en lov, som bør nærmere præciseres ved vedtagelse af supplerende foranstaltninger, hvorved alle direktivets bestemmelser gennemføres fuldt ud.
   Ifølge Kommissionen har en korrekt gennemførelse af direktivet i den interne retsorden særlig betydning i denne sag, eftersom direktiv 2000/60/EF på grund af dets omfattende indhold og anvendelsesområde udgør fællesskabsbestemmelser, der har grundlæggende betydning for beskyttelsen og hensigtsmæssig forvaltning af vand.
   De græske myndigheder har desuden erkendt, at direktivet ikke er blevet fuldstændig gennemført i deres interne retsorden, og at det er nødvendigt, at der træffes yderligere foranstaltninger, og at proceduren med henblik herpå er påbegyndt, men endnu ikke afsluttet.
   
      (1)  EFT L 327 af 22.12.2000, s. 1.